stanford-oval/wikipedia huggingface dataset:
ארנה שטיין-בלומנטל

| --- | --- |

 לידה:  23 בנובמבר 1903 אמדן, הרפובליקה הפדרלית של גרמניה 
 פטירה:  5 ביוני 1983 (בגיל 79) מועצה אזורית עמק חפר, ישראל 
 מדינה:  ישראל, גרמניה 
 מעסיק:  המוזיאון היהודי בברלין, מוזיאון תל אביב לאמנות 
 
אֶרנָה שטיין-בלומנטל (Erna Stein-Blumenthal;‏ 23 בנובמבר 1903, אֶמדן, גרמניה – 5 ביוני 1983, כפר ידידיה) הייתה מנהלת המוזיאון היהודי בברלין (1933–1935) ומבקרת אמנות ישראלית.
ארנה שטיין נולדה בנובמבר 1903 באֶמדן שבגרמניה. למדה אמנות. כיהנה כעוזרתו של ד"ר קרל שוורץ, מנהל המוזיאון היהודי בברלין, ולאחר עלייתו לארץ ישראל ב-1933, בעקבות עליית הנאצים לשלטון, התמנתה למנהלת המוזיאון תחתיו. בתקופת כהונתה הושם דגש על המוזיאון "כאמצעי להמחשת ההיסטוריה היהודית". בתקופה זו הגביר המוזיאון את תמיכתו באמנים היהודים, שלא יכלו להציג את יצירותיהם בגלריות ובמוזיאונים הגרמניים. שטיין כיהנה כמנהלת המוזיאון עד 1935, אז עלתה אף היא ארצה. בשנת 1936 הצטרפה לכפר ידידיה, שיועד ליוצאי גרמניה, ושם חייתה במשך שארית חייה. בארץ שימשה כמבקרת אמנות בעיתונות.
הייתה אם לשניים: ראובן ולילית. נפטרה באביב 1983, בגיל 79.
הערות שוליים

↑  יהויקים כוכבי, חימוש לקיום רוחני: תרבות וחינוך יהודיים בגרמניה הנאצית, לוחמי הגיטאות: בית לוחמי הגיטאות, תשמ"ח 1988, עמ' 45.
↑  Tobias Metzler, 'Collecting Community: The Berlin Jewish Museum as Narrator between Past and Present, 1906-1939,' in: Richard I. Cohen (ed.), Visualizing and Exhibiting Jewish Space and History, Oxford University Press; The Avraham Harman Institute of Contemporary Jewry, the Hebrew University of Jerusalem (Studies in contemporary Jewry), 2012, p. 67.
| --- | --- |
בקרת זהויות :  NLI: 987007280145905171  ISNI: 0000 0001 1977 950X  LCCN: n86024260  VIAF: 45280068   WorldCat (עם VIAF): 45280068
דיסנילנד הונג קונג

| --- | --- |
 לוגו הפארק

 מיקום:  מפרץ פניז, לאנטאו, הונג קונג
 תאריך פתיחה:  12 בספטמבר 2005
 אתר נופש:  אתר הנופש דיסנילנד הונג קונג
 תמה:  ממלכת הקסם
 שטח הפארק:  350,000 מטר רבוע
 מפעיל:  פארקי השעשועים הבינלאומיים הונג קונג
 אתרי מפעיל נוספים:  וולט דיסני
 קואורדינטות:  22°18′48″N 114°02′36″E﻿ / ﻿22.313333333333°N 114.04333333333°E﻿ / 22.313333333333; 114.04333333333
 אתר רשמי
 
  (למפת הונג קונג מוגדלת) גואנגדונג ים סין הדרומידיסנילנד הונג קונג(למפת הונג קונג רגילה) גואנגדונג ים סין הדרומידיסנילנד הונג קונג
 
דיסנילנד הונג קונג (בסינית מסורתית: 香港迪士尼樂園, בסינית מפושטת: 香港迪士尼乐园) הוא אחד מפארקי השעשועים המנוהל על ידי חברת פארקי השעשועים הבינלאומיים הונג קונג הנמצאת בבעלות חברת וולט דיסני ובבעלות ממשלת הונג קונג.
הפארק הוא הפארק החמישי בעולם מסוג ממלכת הקסם. הפארק נבנה על אזורי ים שיובשו ונפתח לקהל ב-12 בספטמבר 2005.
הפארק הוא הפארק הראשון, ובינתיים היחיד, שממוקם בתוך אתר הנופש דיסנילנד הונג קונג כדי למנוע מפגש תרבויות, כמו שנוצר בעת פתיחת דיסנילנד פריז, חברת דיסני פעלה להתאים את הפארק לסין, ואפילו שכרו מומחה פאנג-שוואי שעזר לעצב את הפארק. לדוגמה: בשביל הכניסה לפארק יצרו עיקול במיוחד כדי שאנרגיית הצ'י תזרום בצורה טובה לים הדרומי של סין.
הפארק מחולק ל-7 אזורי נושא וצוות הפארק דובר אנגלית וסינית. בפארק יש קיבולת מבקרים של כ-34,000 מבקרים - קיבולת המבקרים המועטת ביותר מכל פארקי דיסני.
הפארק משך 5.2 מיליון מבקרים בשנה הראשונה, פחות מהיעד הצפוי של דיסני (5.6 מיליון מבקרים).
מספר המבקרים צנח בשנה השנייה בכ-20% ועמד על 4 מיליון מבקרים כתוצאה מביקורות שהוטחו כנגד הפארק; לעומת זאת בשנה השלישית עלה מספר המבקרים ב-8% והסתכם ב-4.5 מיליון מבקרים עד סוף 2007.
מאז ועד סוף שנת 2009, מספר המבקרים המשיך לעלות בעוד כ-2% ל-4.8 מיליון מבקרים לשנה. בשנת 2010 עלה מספר המבקרים ל-5.3 מיליון מבקרים. עד היום אירח הפארק 25 מיליון מבקרים.
שער הכניסה לפארק דיסנילנד הונג קונג
על פי AECOM ו-TEA, בשנת 2013 דיסנילנד הונג קונג היה מספר 13 מבין כל פארקי השעשועים הפופולריים בכל העולם עם 7.4 מיליון מבקרים; הפארק הרוויח בשנה זו רווח נקי של 109,000,000$HK
דיסנילנד הונג קונג ממוקם על שטח של 1.23 דונם עם קיבולת של עד 8,920,000 מבקרים מדי שנה. קיבולת זו מתוכננת להתרחב לעד 10,000,000 מבקרים מדי שנה תוך תקופת התרחבות של 15 שנים.
הקמת הפארק > 1998–2005

דיסנילנד הונג קונג הוא הפארק בו הבנייה הייתה הקצרה ביותר מבין כל פארקי דיסני. ב-12 בינואר 2003 יותר מ-400 אורחים חגגו את תחילת בנייתו של דיסנילנד הונג קונג לאחר סיום הכשרת הקרקע במפרץ פניז שבהונג קונג. בקהל נכח טונג צ'י הווא, מושל הונג קונג לשעבר; מייקל ד. אייזנר, יו"ר ומנכ"ל לשעבר של חברת וולט דיסני; רוברט א. איגר, נשיא חברת וולט דיסני וג'יי ראסולו, נשיא לשעבר של הפארקים ואתרי הנופש של חברת וולט דיסני. ב-23 בספטמבר 2004 התקיים טקס מיוחד בפארק לכבוד הצבת הצריח הגבוה ביותר בטירת היפהפייה הנרדמת. דיסנילנד הונג קונג נפתח לציבור ב-12 בספטמבר 2005 על ידי מושל הונג קונג, דונלד צאנג והמנכ"ל של חברת וולט דיסני, מייקל אייזנר.
הקמת הפארק > 2010-היום

ב-2011 נפתחה ארץ צעצוע של סיפור, שנפתחה בינתיים רק בפארק זה ובפארק שצפוי להיפתח בשנגחאי ב-2016.
ב-2012 נפתחה לציבור ארץ המערב הפרוע, שהוקמה בשלב מאוחר יותר מכיוון שמתכנני הפארק חשבו שארץ זו לא תהיה פופולרית לתושבי מזרח אסיה.
ב-2013 נפתחה ארץ הנקודה המסתורית, שקיימת רק בפארק זה ולא באף פארק אחר של דיסני ברחבי העולם.
מבנה הפארק

הפארק מחולק ל-7 "ארצות" (אזורי נושאים). במהלך השהות באזור מסוים, האורח שקוע לחלוטין באזור הספציפי בו הוא נמצא ואינו יכול לראות או לשמוע אף אזור אחר. הרעיון מאחורי זה הוא לפתח "שלבים" תיאטרליים עם קטעים מארץ אחת לשנייה. כאשר הפארק נפתח, הוא כלל רק ארבעה אזורי נושא:
הרחוב הראשי של ארצות הברית - נועד לדמות עיירה במערב התיכון בשנים המוקדמות של המאה ה-20.
ארץ ההרפתקאות - כוללת הרפתקאות בג'ונגל.
ארץ הפנטזיה - בארץ זו ישנם דמויות ומקומות מהסרטים של דיסני מכל הזמנים.
עולם המחר - תרחיש אופטימי של העתיד.
ב-30 ביוני 2009 דונלד צ'אנג, מושל הונג קונג לשעבר, הודיע שהרחבת פארק דיסנילנד אושרה על ידי הוועד המנהל, לפארק יתווספו עוד 3 אזורי נושא חדשים - כולם מחוץ למסלול רכבת דיסנילנד, מדרום לאזור הנוכחי.
עולם צעצוע של סיפור - נפתח ב-18 בנובמבר 2011, מבוסס על סדרת סרטי דיסני ופיקסאר.
ארץ המערב הפרוע - נפתחה ב-14 ביולי 2012 והיא מעין עיירת כורים נטושה בין הרים ויערות.
הנקודה המסתורית- נפתחה ב-17 במאי 2013. זוהי נקודה בלב יער, שבה מתרחשים אירועים על-טבעיים.
מבנה הפארק > הארצות בפארק > הרחוב הראשי של ארצות הברית

נוצר בהשראת הרחוב הראשי של ארצות הברית בדיסנילנד קליפורניה והבניינים ברחוב זה כמעט זהים לאלה שבאנהיים. כמו בכל פארקי השעשועים האחרים של דיסני, הרחוב הראשי של ארצות הברית בדיסנילנד הונג קונג, משמש ככניסה לפארק. בתוכניות המקור תוכננה מסעדה מתחת לתחנת הרכבת, אך זאת בוטלה בשל סיבות תקציביות. התפאורה היא עיירה קטנה באמריקה מהשנים 1890–1910.
למרות היותו דומה מאוד לרחוב הראשי באנהיים, הוא מושפע מאוד על ידי מהגרים. "פלאזה אין" - המקום שבו יש את העיצוב החיצוני הזהה לזה בדיסנילנד קליפורניה- מחקה מסעדה סינית קלאסית שנוצרה על ידי זוג אמריקאי עשיר שהתעניינו בתרבות הסינית. מסעדה נוספת, מאפיית בית השוק, מזכירה מאפייה שנוסדה על ידי שף קונדיטור וינאי שהביא קינוחים מהמפורסמים בעולם מבית המשפט הקיסרי באוסטריה.
בניגוד לרחובות ראשיים מפארקים אחרים, הרחוב הראשי בדיסנילנד הונג קונג בנוי בעיקר מעץ במקום אבן. דבר נוסף הוא שאין חשמליות רתומות לסוסים, אם כי ניתן לראות מסלולים לחשמליות מטעמים אומנותיים.
מבנה הפארק > הארצות בפארק > ארץ ההרפתקאות

ארץ ההרפתקאות של דיסנילנד הונג קונג היא הגדולה ביותר מבין כל פארקי דיסנילנד וכוללת את אזור אי בית העץ של טרזן, אשר מוקף על ידי רייד "מסע בג'ונגל", ממש כמו בנהרות אמריקה ברוב הפארקים בסגנון ממלכת הקסם, בארץ ההרפתקאות מתקיים פסטיבל מלך האריות.
בתחילת מאי עד אוגוסט 2007 אדמה באזור זה הוסבה לארץ הפיראטים, בשיתוף עם שחרורו של הסרט "שודדי הקאריביים: סוף העולם".
החלק החיצוני של האזור היה בשלבי בנייה מתחילת מאי עד ספטמבר 2008, בזמן פסטיבל מלך האריות. בזמן זה הוקם מבנה זמני לשד הג'ונגל, אטרקציה בלעדית לשנים 2008–2010 בעונות ליל כל הקדושים, עכשיו זה הוא ביתו של נקמת הפרש חסר הראש.
מבנה הפארק > הארצות בפארק > ארץ הפנטזיה

בקדמת ארץ הפנטזיה נמצאת טירת היפהפייה הנרדמת ואחד המתקנים הייחודיים של הארץ הוא "גני הפנטזיה", בארץ הפנטזיה מבקרים יכולים לפגוש דמויות מהסרטים של דיסני.
מבנה הפארק > הארצות בפארק > עולם המחר

עולם המחר החדש ביותר נפתח ב-12 בספטמבר 2005, בדיסנילנד הונג קונג. כמו בדורות החדשים יותר של עולמות המחר האמריקאים, הגרסה שבהונג קונג כוללת דגש על עיטור מתכתי, עם הרבה גוונים כחולים וסגולים (שמאפיינים את העתיד).
בקיץ 2006, שלוש אטרקציות חדשות (אזור העב"ם, אוטופיה ומפגש תפר) נפתחו.
החלק החיצוני של הארץ בבנייה, בסמוך למתקן "משגרי החלל של באז שנות אור" נבנה המתקן "חוויית איירון מן", שבנייתו תסתיים בסתיו 2016, בעולם זה דיסני ממשיכה לבסס מתקנים על עלילות מארוול קומיקס, הכולל מתקן שבו טוני סטארק מגייס אורחים כדי להדוף חייזרים מלתקוף את הונג קונג.
מבנה הפארק > הארצות בפארק > ארץ צעצוע של סיפור

"ארץ צעצוע של סיפור" היא אזור בלעדי לדיסנילנד הונג קונג. ארץ זו מעוצבת בצורה מתאימה לנושא- לדוגמה: שימוש בבמבוקים כדשא המכסה את פני השטח, שימוש באביזרים רבים ודמויות מסרטי צעצוע של סיפור- לדוגמה: וודי ענק, רקס ענק, מטוס נייר גדול וגם כדור גדול מהסרט הראשון של פיקסאר- luxo jr. האזור החדש נפתח ב -18 בנובמבר 2011, והוא ממוקם בצד המערבי של דיסנילנד הונג קונג, מאחורי ארץ הפנטסיה.
מבנה הפארק > הארצות בפארק > ארץ המערב הפרוע

לא כמו שבכל הפארקים בסגנון ממלכת הקסם, ביום הפתיחה דיסנילנד הונג קונג לא כלל את ארץ המערב הפרוע והיא נפתחה רק בשנת 2012, ארץ המערב הפרוע של דיסנילנד הונג קונג קטנה בהרבה בהשוואה לארצות אלו בפארקי דיסני אחרים.
מבנה הפארק > הארצות בפארק > הנקודה המסתורית

הנקודה המסתורית היא ארץ יחסית חדשה בדיסנילנד הונג קונג שנפתחה ב-17 במאי 2013. היא שוכנת ביער גשם צפוף ולא נודע המוקף בכוחות מסתוריים ואירועים על-טבעיים. האזור כולל את האחוזה המסתורית, אטרקציה בסגנון הטירה מכושפת עם אותה המערכת שפותחה ב-Pooh's Hunny Hunt בדיסנילנד טוקיו. הנקודה המסתורית, יחד עם ארץ צעצוע של סיפור הם אזורים בלעדיים לדיסנילנד בהונג קונג.
בידור ומופעים

הפארק כולל את מצעד היום "טיסות של פנטזיה", מופע זיקוקים לילי "דיסני בכוכבים" והמצעד הלילי "צבע הלילה".
כמו כן, בפארק גם מופעים לפי עונות, כגון "ליל כל הקדושים המקולל של דיסני", "חג מולד תוסס", ו-"ראש השנה הסינית של דיסני", המתקיימים בפארק כדי לחגוג חגים ומועדים מיוחדים.
בידור ומופעים > מצעד "טיסות של פנטזיה"

מצעד הבכורה התקיים ב-18 בינואר 2011 במסגרת "חגיגה באוויר"- חגיגות לרגל יום השנה ה-5 של דיסנילנד הונג קונג. המצעד החליף את המצעד "דיסני על מצעד", שפועל מאז פתיחתו של הפארק. סטיב דיוויסון, מפיק "עולם של צבע" בדיסנילנד קליפורניה, עבד על המצעד ובנה אותו.
בידור ומופעים > מופע הזיקוקים "דיסני בכוכבים"

"דיסני בכוכבים" הוא מופע זיקוקים לילי המבוסס על "פנטזיות בשמיים" בפארקים אחרים של דיסני. הזיקוקים ואמצעי הפירוטכניקה מתואמים לשירים קלאסיים של דיסני כגון "A Whole New World" מהסרט "אלאדין". המופע הועלה לראשונה ב-12 בספטמבר 2005, בטקס הפתיחה של הפארק.
בידור ומופעים > מצעד "צובעים את הלילה"

המצעד הועלה לראשונה בספטמבר 2014. זו הפעם הראשונה אי פעם בפארקי דיסני שהמצעד מואר בעזרת נורות LED בלבד, המופע כולל גם קרונות המוארים בעזרת 740,000 נורות. למצעד גם יהיה קונספט אינטראקטיבי חדש, הכולל מכשירים חדשים שמאפשרים למבקרים לשלוח אותות לשינוי צבע הנורות בקרון המצעד, והצוות ינהל את האותות שנשלחות באותו זמן לאותו קרון. מנהל הבידור והתלבושות של פארק דיסנילנד הונג קונג, אמר כי צוות יצירתי השקיע מעל שנתיים ופיתח למעלה מ-1,000 עיצובים מרהיבים על מנת להבטיח את הצלחת המצעד, הכולל טכנולוגיה חדשה בשילוב עם דמיון שלוקחים את המצעד לרמה חדשה לגמרי, ואורחי דיסנילנד הונג קונג ייהנו מחגיגה צבעונית.
ביקורת

ביום הפתיחה הגיעו לפארק כ-29,000 מבקרים והעמידה בתורים למתקנים הגיעה למספר שעות לכל מתקן. הצפיפות בפארק הייתה רבה, והושמעה ביקורת בעיתונות על ההחלטה של החברה לקבוע מספר מבקרים מקסימלי של 30,000 - לאור הצפיפות הרבה וגודלו של הפארק רבים סבורים שמספר המבקרים המקסימלי צריך להיות נמוך הרבה יותר.
ביקורת נוספת דנה במקום ייצור המזכרות הנמכרות בפארק; הפארק מייצר את מזכרותיו בסין ולא במפעלים מקומיים.
טירת היפהפייה הנרדמת של דיסנילנד הונג קונג
תצפית אווירית על הפארק, שלושת האזורים החדשים תחת בניה
הרחוב הראשי של ארצות הברית
ארץ ההרפתקאות
ארץ הפנטזיה
עולם המחר
ארץ צעצוע של סיפור
ארץ המערב הפרוע
הנקודה המסתורית
דיסני בכוכבים
קיפאון מוחי

| --- | --- |

 תחום:  נוירולוגיה 
 סיווגים
 ICD-10:  G44.8021 
 
קיפאון מוחי (באנגלית: Brain freeze) או בשמו המדעי ספנופאלטיין גאנגליונאוראלגייה (sphenopalatine ganglioneuralgia, כאב עֲצַבִּי של גַּנְגְּלִיּוֹן הַכַּנְפָה וְהַחֵךְ) הוא צורה של כאב ראש קרנלי מהיר המקושר לאכילת מזון קר מאוד או שתיית משקה קר במהירות. התופעה נגרמת כתוצאה ממגע המזון או המשקה הקר בתקרת הלוע (החך). ברוב המקרים תחושת הכאב מתוארת ככאב עמוק ועוצמתי בקדמת הראש, עמוק למצח. לרוב, הכאב מופיע כעשר שניות לאחר צריכת המזון הקר ונעלם כעבור כעשרים שניות. על פי המחקר האחרון בנושא, תחושת הכאב נובעת מהתכווצות עורק הדם הקדמי של המוח, ונעלמת עם התרחבותו.
תיאור התופעה

קיפאון מוחי נגרם כתוצאה מאכילה או שתייה של מוצרים קרים במיוחד, כדוגמת אכילת גלידה ושתיית משקאות קרים. כאב הראש הנגרם בתופעה מופיע לרוב כעשר שניות ממגע המזון הקר בתקרת הפה (החך) ונמשך כעשרים שניות על פי רוב, אולם דווח שאנשים מסוימים חווים את התופעה לאורך זמן ממושך יותר. הכאב המופיע חד מאוד, ומורגש שמקורו בעומק תחתית המצח, בין העיניים. לעיתים, ובעיקר במקרי בליעה, כאב הראש מופיע בסמוך לרקות, בשני צידי הראש. התופעה מתרחשת הן במזג אוויר קר והן במזג אוויר חם, כיוון שאין היא מושפעת מטמפרטורת הסביבה אלא מטמפרטורת חלל הפה.
במחקר שבדק את מקור הכאב, ניתנה לנסיינים שתייה קרה במיוחד מבעד קשית, כך שהנוזל יפגוש את גג הפה. זרם הדם המוחי של הנבדקים נוטר באמצעות מבחן דופלר תוך קרניאלי (Transcarnial Doppler test). בניסוי התברר שתחושת הקיפאון המוחי נובעת מעלייה דרמטית ופתאומית בזרימת הדם דרך עורק המוחי הקדמי (Anterior cerebral artery). עם התכווצות העורק נרגעה תחושת הכאב. החוקרים משערים כי התופעה נגרמת כתוצאה מרגולציה של טמפרטורת המוח, ומתוך רצון למנוע כניסת דם קר העשוי לפגוע בתפקוד האיבר החיוני.
בעבר הועלו מספר השערות נוספות למקור הכאב החד- הסברה העיקרית טענה שמקור תחושת הכאב הוא בכיווץ מהיר ודרמטי של כלי דם ועצבים בגג הפה, ובשל ההפרעה לעצבים מזוהה מקור הכאב בקדמת הראש ולא בגג הלוע.
שיטות להפגת הכאב

הכאב נובע מהפרשי טמפרטורה בין חלל הפה והראש ובין טמפרטורת המזון הנצרך. לכן, במקרה של קיפאון מוחי מומלץ לחמם מחדש את מקום המגע. השיטה שנמצאה יעילה ביותר היא שתיית נוזל חמים, אולם נמצא שגם הצמדת הלשון לחך וכן שאיפת האוויר דרך הפה ונשיפתו דרך האף מקלות על תחושת הכאב.
על מנת שלא לחוות את התחושה הלא נעימה מומלץ לצרוך מוצרי מזון קרים באיטיות, תוך מתן שהות לחלל הפה להסתגל לשינוי הטמפרטורה.
מחקרי עבר

אף על פי שאין מדובר בתופעה מסוכנת אלא בתופעה טורדנית, בשל שכיחות התופעה נעשו מספר מחקרים במרוצת השנים מתוך רצון להתחקות אחר מקורה. המאמרים פורסמו בעלון הרפואה הבריטי, בסיינטיפיק אמריקן ובעלון ה-Autonomic Neuroscience. המחקרים השונים הצביעו על אפשרויות שונות להסבר על מקור התופעה, אולם במחקר האחרון נעשה שימוש במעקב אחר זרמי הדם בראש וניטור הפעילות המוחית, כך שניתן להניח שתוצאותיו הן הקרובות ביותר לתיאור התופעה.
הערות שוליים

↑  Autonomic neuroscience: basic & clinical [1566-0702] Falvo, M J yr:2011 vol:163 iss:1 pg:98 -99
1 2  Scientific American Mind, 1555–2284, 2008, Vol. 19, Issue 1. "Brain Freeze." Andrews, Mark A., Lake Erie College of Osteopathic Medicine.
1 2  http://bmj.bmjjournals.com/cgi/content/full/314/7091/1364 Ice cream headache — Hulihan 314 (7091): 1364 – BMJ
↑  איתי גל, למה הראש כואב כשאוכלים או שותים משהו קר?, באתר ynet, 22 בפברואר 2007
↑  Salemi, Vicki (1 ביוני 2009). "Body Oddities Explained". AOL Health. נבדק ב-1 ביוני 2009. {{cite web}}:  (עזרה)
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
רועי זיקרי

רועי זיקרי (נולד ב-13 באוקטובר 1992) הוא כדורגלן ישראלי, המשחק בעמדת הקשר ההתקפי בעירוני קריית שמונה.
קריירה

זיקרי החל לשחק כדורגל במחלקת הנוער של מכבי הרצליה, וכשהיה בן 17 עבר לקבוצת הנוער של בית"ר טוברוק. בינואר 2012 חתם בקבוצת עירוני קריית שמונה, וב-12 בפברואר ערך את הופעת הבכורה שלו בקריירה, כשנכנס כמחליף במשחק מול הפועל באר שבע במסגרת ליגת העל. עד תום העונה ערך בסך הכול שתי הופעות במדי הקבוצה, ולקראת עונת 2012/2013 חתם בקבוצת הפועל פתח תקווה מהליגה הלאומית. בהופעת הבכורה שלו במועדון כבש את שערו הראשון בקריירה, כשנכנס כמחליף במשחק מול הפועל כפר סבא בגביע הטוטו ובדקה ה-83 השווה ל-2–2 וקבע את תוצאת המשחק. בליגה הלאומית ערך 29 הופעות בעונה זו, בהן כבש שישה שערים.
לקראת עונת 2013/2014 חתם לארבע שנים בקבוצת בית"ר ירושלים. ב-5 באוקטובר 2013 ערך את הופעת הבכורה שלו במועדון, כשפתח בהרכב בניצחון 0–2 על הפועל רמת השרון. בסך הכול ערך בעונה זו עשר הופעות בליגת העל, וכן שותף במשחק אחד במסגרת גביע המדינה, ולקראת עונת 2014/2015 הושאל לקבוצת הכח עמידר רמת גן מהליגה הלאומית. במדי הכח כבש שלושה שערים ב-32 הופעות, ובתום העונה ירדה הקבוצה לליגה א'. בעונת 2015/2016 חזר לסגל בית"ר ירושלים, אך שותף בשלושה משחקים בלבד. בתחילת עונת 2016/2017 שותף במשחק אחד במסגרת גביע הטוטו, אך לאחר מכן לא שותף במשחקי הקבוצה, ובינואר 2017 שוחרר מהמועדון וחתם בהפועל ראשון לציון מהליגה הלאומית, במדיה כבש שני שערים ב-13 הופעות עד תום העונה.
את עונת 2017/2018 החל זיקרי בהפועל כפר סבא, והיה למלך שערי הליגה הלאומית לעונה זו (בצוותא עם גיא דיין) על אף ששיחק בליגה הלאומית רק בחלק הראשון של העונה, לאחר שב-16 המחזורים הראשונים כבש 13 שערים והוביל את הקבוצה למקום הראשון בטבלה. בינואר 2018 חתם על חוזה לעונה הבאה בהפועל תל אביב, אשר נאבקה באותה עת מול הפועל כפר סבא בצמרת הליגה הלאומית, ובשל כך הושעה ממשחקי הקבוצה, ולאחר מכן חתם בהפועל רעננה מליגת העל עד תום העונה. ב-10 בפברואר 2018 כבש את שער הבכורה שלו בליגת העל, בתיקו 1–1 מול הפועל חיפה, ושבוע לאחר מכן כבש את שער הניצחון (1–0) מול מכבי תל אביב. בסך הכול כבש שני שערים ב-15 הופעות בכל המסגרות במדי הפועל רעננה, והעפיל עם הקבוצה לחצי גמר גביע המדינה.
לקראת עונת 2018/2019 הצטרף להפועל תל אביב, לאחר שעלתה בחזרה לליגת העל. ב-29 ביולי 2018 ערך את הופעת הבכורה שלו במועדון, כשפתח בהרכב וכבש צמד שערים בניצחון 0–4 על בני יהודה בגביע הטוטו. בגביע המדינה כבש בעונה זו שני שערים, ובליגה ערך 26 הופעות וכבש שער אחד, בניצחון 0–6 על מכבי פתח תקווה ב-3 במרץ 2019.
ב-5 בספטמבר 2019 הושאל לעונה אחת להפועל חדרה. בעונת 2019/2020 כבש שישה שערים ב-31 הופעות בליגת העל, ובסופה חזר להפועל תל אביב. ב-8 ביוני 2021 חתם בהפועל חדרה, אך ב-14 בספטמבר חתם בהפועל פתח תקווה מהליגה הלאומית.
ב-4 ביולי 2023 חתם בעירוני קריית שמונה.בסיום העונה העפיל עם הקבוצה לליגת העל.
הערות שוליים

↑  אנדרס טונייס נחת: "מועדון גדול, קיבלו אותי מאוד יפה", באתר וואלה, 15 בספטמבר 2013
↑  רועי זיקרי בטוח: "הייתי אמור להיות במקום אחר היום", באתר צומת השרון, 20 בספטמבר 2017
↑  זיקרי חתם בהפועל תל אביב. כפר סבא: "רואים זאת בחומרה רבה", באתר צומת השרון, 4 בינואר 2018
↑  הפועל תל אביב החתימה את רועי זיקרי לעונה הבאה, באתר ערוץ הספורט, 4 בינואר 2018
↑  משחק הגביע בין כפ"ס למכבי פתח תקווה יתקיים, זיקרי הודח מהסגל, באתר צומת השרון, 5 בינואר 2018
↑  אור דסה ורועי זיקרי עברו להפועל רעננה, באתר ONE‏, 31 בינואר 2018
↑   רועי זקרי רוצה להציל את רעננה כדי לככב עם הפועל תל אביב, באתר הארץ, 21 בפברואר 2018
↑  רשמית: רועי זיקרי חתם לשלוש שנים בהפועל תל אביב, באתר וואלה, 1 ביוני 2018
↑  אלון בן דוד, ‏החלוץ רועי זיקרי חתם רשמית בהפועל חדרה, באתר ONE‏, 5 בספטמבר 2019
↑  ירדן בלחסן, ‏רועי זיקרי חתם בחדרה: מתרגש לחזור הביתה, באתר ONE‏, 8 ביוני 2021
↑  רועי זיקרי חתם בהפועל פ"ת, לוין עבר לנס ציונה, באתר ONE‏, 14 בספטמבר 2021
↑  מערכת ONE, ‏רועי זיקרי חתם לשתי עונות בקריית שמונה, באתר ONE‏, 4 ביולי 2023
מקס בודנהיימר

ד"ר מקס איזידור (יצחק) בודנהיימר (בגרמנית: Max I. Bodenheimer;‏12 במרץ 1865, י"ד באדר ה'תרכ"ה, שטוטגרט – 19 ביולי 1940, י"ג בתמוז ה'ת"ש, ירושלים) היה מנהיג ציוני בגרמניה, יושב ראש התאחדות ציוני גרמניה, ממייסדי ההסתדרות הציונית העולמית, ויושב הראש השני של קק"ל.
תולדות חייו

מקס בודנהיימר נולד בשטוטגרט שבגרמניה למשפחה יהודית מתבוללת. הוא למד משפטים בין השנים 1884–1889, ועם סיום לימודיו ב-1890 עבר להתגורר בעיר קלן, שם עסק בעריכת דין עד עליית הנאצים לשלטון ב-1933. הוא פגש בקלן את דוד וולפסון, ושניהם הפכו לידידים קרובים ופעלו יחד במגוון יוזמות פעילויות ציוניות בקלן, כמו ייסוד קבוצה בשם "ציון", עוד לפני שהרצל יזם את הרעיון הציוני. לאחר שקרא עלון מאת תיאודור הרצל, מקס בודנהיימר התרשם עמוקות מדעותיו והשקפתו, והחל בהתכתבות עמו. במהלך השנים הללו הוא התחתן עם רוזה דלברג, ולזוג נולדו שלושה ילדים: שמעון-פריץ, חנה-הנריטה ורות.
פעילותו הציונית

בשנת 1891 פרסם בודנהיימר בשבועון ההמבורגי Die Menorah (גרמנית: "המנורה") את מאמרו הציוני הראשון, "האם יהודי רוסיה הם אומה?" (בגרמנית: Sind die russischen Juden eine Nation?), ובעקבותיו, באותהּ שנה, את המנשר "יהודי רוסיה לאן?" (בגרמנית: Wohin mit den russischen Juden?).
בשנת 1897 בודנהיימר נטל חלק בקונגרס הציוני הראשון, שנערך בבזל. הוא נבחר להיות אחד מחברי המועצה הציונית הכללית (תפקיד שבו שימש עד שנת 1921).
מסופר כי בודנהיימר הציע להרצל בשנת 1898 לקשט את הדגל הלאומי בשנים עשר כוכבים כסמל לשנים עשר השבטים והרצל ענה לו ששנים עשר השבטים רמוזים במגן דוד עצמו בשתים עשרה הנקודות שעליו.
בשנת 1898 הצטרף ד"ר בודנהיימר למשלחתו של הרצל לארץ ישראל על תקן יועץ משפטי כדי לפגוש את הקיסר וילהלם השני בירושלים ב-2 בנובמבר.
בודנהיימר היה עורך דין זהיר שפעל לכך שהפעילות הציונית תהיה מגובה משפטית. בעת הקמת האגודה הציונית בברלין נסחו המקימים תקנות לאגודה שלא תואמו עם ההנהלה הציונית המרכזית של יהודי גרמניה ששכנה בקלן, ובודנהיימר הזהיר מפני ההשלכות של פירוד בין ציוני גרמניה בגלל חוסר התאמה בתקנות. בקונגרס הציוני החמישי הוא התעמת עם תיאודור הרצל סביב הקמת הקרן הקיימת, כי חשש שהבסיס החוקי של הקרן לא הוכן כיאות.
בשנת 1907 התמנה בודנהיימר ליושב ראש השני של הקרן הקיימת לישראל. כאשר פרצה מלחמת העולם הראשונה, הוא העביר את משרדי קרן קימת מקלן להאג, וייסד ועד למען שיפור חיי היהודים בשטחים שנכבשו על ידי הצבא הגרמני והאוסטרי.
בישיבות הוועד הפועל הציוני ב-12 פברואר 1920 תבע בודנהיימר "לכשידובר על המקומות הקדושים, עלינו לתבוע זכותנו על הר הבית".
כמו פעילים ציונים אחרים מתקופת הרצל, מעמדו של בודנהיימר התרופף בתקופה שלאחר מלחמת העולם הראשונה, ובשנת 1921 לא נבחר מחדש לראשות הקרן הקיימת.
לאחר מאורעות תרפ"ט בשנת 1929, הצטרף בודנהיימר לתנועה הרוויזיוניסטית בראשותו של זאב ז'בוטינסקי. הוא נמנה עם חברי המשלחת הרוויזיוניסטית לקונגרס הציוני ה-17 שהתקיים בשנת 1931. בקונגרס זה התחוללה מחלוקת בין מרבית חברי הקונגרס לרוויזיוניסטים בנוגע למטרות התנועה הציונית ובעקבותיה עזבו הרוויזיוניסטים את הקונגרס. זהו הקונגרס הציוני האחרון שבו השתתף מקס בודנהיימר.
בשנת 1935 עלה בודנהיימר לארץ ישראל, וקבע את ביתו בירושלים, שם החל לכתוב את זכרונותיו.
פטירתו והנצחתו

בודנהיימר נפטר בשנת 1940 ונטמן בבית הקברות בהר הזיתים. על קברו נחקקו המילים: "למען ציון לא אחשה, ארץ ישראל, לעם ישראל, היו חייו".
בתו, חנה הנריטה בודנהיימר, כתבה ביוגרפיה על אביה לאחר מותו. ארכיונו נמסר לארכיון הציוני המרכזי בירושלים.
על שמו נקרא קיבוץ בית ניר (תרגום מגרמנית של שם משפחתו) ורחובות בירושלים, חיפה, תל אביב, ובאר שבע.
פרסומיו

מאקס בודנהיימר, הנרייאטה חנה בודנהיימר, הציונים וגרמניה הקיסרית: בעקבות נסיעתו של וילהלם ה-II לפלשתינה (תרגם מגרמנית דב קווסטלר), ירושלים: קריית ספר, 1980.
מ. א. בודנהיימר, יהודי רוסיה לאן (מבוא ועריכה מאת הנרייטה חנה בודנהיימר), ירושלים: ר' מס, תשנ"א 1991.
Wohin mit den russischen Juden?: Syrien, ein Zufluchtsort der russischen Juden, Hamburg: Verlag des Deutsch-Israelitischen Familienblatts "Die Menorah", 1891. (חוברת)
Ein neuer Staatenbund und das Ostjudenproblem (״מדינת לאום חדשה ובעיית יהודי המזרח״), Stuttgart: Deutsche Verlags-Anstalt, 1916 (Der deutsche Krieg, Heft 73). (חוברת)
In Sachen Jesu: dramatische Erzählung in 5 Akten und einem Vorspiel, Leipzig: H. Blömer, 1933. (מחזה)
Max Bodenheimer, Henriette Hannah Bodenheimer, Die Zionisten und das kaiserliche Deutschland, Bensberg: Schäuble Verlag, 1972. (מהדורה שנייה: "Die Zionisten und das kaiserliche Deutschland zur Zeit der Reise Wilhelms II. nach Palaestina", Jerusalem: Kiryat sefer, 1981.)
זיכרונותיו:
דרכי לציון: זכרונות יהודי גרמני (תרגם: מאיר מוהר) ירושלים: הסוכנות היהודית לארץ ישראל, תשי"ג 1952.
M.I. Bodenheimer, So wurde Israel: Aus der Geschichte der zionistischen Bewegung: Erinnerungen (herausgegeben von Henriette Hannah Bodenheimer), Frankfurt a.M.: Europäische Verlagsanstalt, 1958.
Prelude to Israel: The memoirs of M. I. Bodenheimer (Edited by Henriette Hannah Bodenheimer. Translated by Israel Cohen), New York: T. Yoseloff, 1963. (תרגום לאנגלית)
In Sachen Jesu. Ein jüdisches Theaterstück über Leben und Tod des Nazareners. Neu herausgegeben und mit einem Nachwort versehen von Nathanael Riemer. Könighausen & Neumann, Würzburg 2024.